Iktatószám: Mo/474-2/2018.

***J E G Y Z Ő K Ö N Y V***

**Készült:** Mónosbél Község Önkormányzat 2018. október 24-én 16.00 órától megtartott közmeghallgatásán a Mónosbél, Kossuth L. u. 3. sz. alatti Kultúrházban.

**Jelen vannak:** Varga Sándorné polgármester

Antal József alpolgármester

Hajnákné Koós Zsuzsanna

Surányi Józsefné önkormányzati képviselők

**Nem jelent meg:** Kovács Zoltán önkormányzati képviselő

**Meghívott vendégek**: Gál Győző rendőr-főtörzsőrmester Mónosbél körzeti megbízott

Pázmány Péter rendőr-főtörzs zászlós –Balaton körzeti megbízott

Bánszegi Norbert rendőr-őrnagy

**Település lakói közül:** 30fő

**Hivatalból jelen van:** Dudásné dr. Géczi Erika jegyző

**Jegyzőkönyvvezető**: Zvara Zsoltné

**Varga Sándorné** polgármester

Köszönti a megjelenteket, a képviselő-testület tagjait, Dudásné dr. Géczi Erika jegyzőt, Pázmány Péter rendőr-főtörzs zászlós, Bánszegi Norbert rendőr-őrnagy és Gál Győző körzeti megbízott urakat. Megállapítja, hogy 5 fő képviselő-testületi tag közül 4 fő jelen van, továbbá a lakosok közül 30 fő. A testület határozatképes.

Ismerteti az alábbi napirendi pontokat.

1. Helyi közügyeket érintő kérdések, javaslatok
2. Petőfi Sándor utcai parkolás megtárgyalása

**Varga Sándorné** polgármester

Ismerteti az önkormányzat 2018. évi gazdálkodását, beszámol az önkormányzat bevételeinek és kiadásainak alakulásáról.

Örömtelinek tartja, hogy az év folyamán az adó befizetések közel 81%-ban teljesültek.

Elmondja, hogy a ravatalozó teljes felújítása elkészült, az Arany J. és a Kossuth L. u. felső szakaszának útburkolat cseréje megtörtént. A közmunkaprogram keretében 70 db őshonos csemete került elültetésre. Elkészült a Tájház a Kossuth L. u. 5. szám alatt, ezúton is megköszöni a lakosság felajánlásait, hogy a helyi értékek méltó helyükre kerültek.

Beszámol a helyi rendezvények sikerességéről.

Tájékoztatja a jelenlévőket, hogy a települési önkormányzatnak ebben az évben is volt lehetősége az iskoláskorú gyermekek támogatására 10.000 forint összegben.

Az elkövetkező időszak legnagyobb feladatával, a Kossuth L. út felújításával kapcsolatosan elmondja, hogy az Érv Zrt. az utca egész nyomvonalán kicseréli az ivóvíz vezeték rendszert, a csere után elkezdődhet a Kossuth L. út rekonstrukciója.

Tájékoztatja a jelenlévőket, hogy az orvosi rendelő felújításra benyújtott pályázat nyertes lett, 9.500.000 forint támogatást kapott az önkormányzat, melyhez önerőként 500.000 forintot kell hozzá tenni. Az időjárás függvénye, hogy a munkálatoknak mikor fogunk nekikezdeni.

Kéri a közmeghallgatáson megjelent lakosokat, tegyék meg észrevételeiket, felvetéseiket a település életével, a felmerülő problémákkal kapcsolatban.

**Varga Sándorné** polgármester

Tájékoztatja a közmeghallgatáson megjelent lakosokat, hogy augusztus hónapban bejelentés érkezett a Petőfi utca 4. szám lakójától, hogy a csapadékelvezető árok tönkrement, a nagysúlyú autók benyomták. A levél írója kérte, hogy a képviselő-testület intézkedjen az árok rendbetételéről. A levelet felolvassa.

Elmondja, hogy amikor az árkok kiépítése történt az adott utcában, akkor maga a tulajdonos kérte, hogy ne az önkormányzat alkalmazottai készítsék el, majd az ő családja megcsinálja. Az árok lefedésre került, azonban a kukás autó valóban összetörte a fedelet.

Elmondja, hogy a képviselő-testület 2018. augusztusi ülésén tárgyalta az esetet és személyesen is megtekintette a helyszínt. A helyszíni szemlén az utca szélességének mérése megtörtént, a bejelentett szakaszon az aszfaltos út szélessége 3,4 méter, az árok szélein a füves rész 0,5 méter, az árok része pedig 0,8 méter, összesen 4.7 méter. A szemétszállító autó szélessége 4 méter, a tűzoltó autóé 3,5 méter, személyautó 1,7 méter.

Felolvassa a helyszíni bejáráson készült jegyzőkönyvet.

Ahhoz, hogy két autó egymás mellett el tudjon menni minimum 5 méter szükséges. A vízelvezető árok a szerepét nem tudja betölteni. Szélesítése, javítása szükséges. Viszont hiába csináljuk meg a következő alkalommal, ha jön a szemétszállító autó és nem tud az utcán haladni, újra tönkre fogja tenni. Figyelembe kell venni, hogy mentő- és tűzoltóautó is tudjon közlekedni az utcán, megfelelő megoldást kell találni.

Kéri az utca jelenlévő lakóit, hogy mindenki számára megfelelő megoldást keressenek.

**Pallós Endre**

Első javaslata: A kapubeállót vascsővel meg kellene erősíteni, így a teherbírósága nagyobb lenne.

Második javaslata: A megállás korlátozását csak a csütörtöki napokra kellene bevezetni.

Harmadik javaslata: Parkolási területet kellene kialakítani az utca középső szakaszán.

**Varga Sándorné** polgármester

Elmondja, hogy a vízelvezető árkot azért burkoltuk ki, hogy a csapadékvíz ne át, hanem bele folyjon, ezzel a belső oldali lakókat, telkeket védjük. Ha vascsövet teszünk az árokba, akkor a víz útja beszűkül és a belső telkeket elönti a víz. Ha csak csütörtökre korlátoznánk a megállást, mi történik, ha pénteken jön a tűzoltó- vagy mentőautó. A telek, amire gondol magántulajdon és nem eladó, azon nem alakíthat ki az önkormányzat parkolót.

**Jaksa Mihály**

Az árkokat szakemberrel meg kellene vizsgáltatni, nem szakszerűen lettek elkészítve. A padkát is meg kellene erősíteni. Az utcát meg kell szélesíteni. Személy szerint hozzám sokan járnak rokonok, barátok egy ilyen kitáblázás miatt nem jönnének majd. Én minden adót befizetek, ne korlátozzák a közlekedést.

**Varga Sándorné** polgármester

Szabályozni szükséges, rendeletet kell alkotnunk. Az országban nem ez az egyetlen utca ahol nem lehet megállni.

**Gál Győző** rendőr-főtörzsőrmester

Ezt egy meddő vitának tartom, hisz az 1/1975. (II. 5.) KPM-BM együttes rendelete szabályozza, hogy hogyan lehet az úttesten megállni. „Egyirányú forgalmi úton az úttest bal szélén - ha közúti jelzésből más nem következik - akkor szabad megállni, ha a jármű mellett az úttest jobb széléig mérve legalább 5,5 méter szélességű hely marad.”

Értem én mind a két fél problémáját, sőt tapasztaltam is. Kompromisszumot kellene kötni az utca lakóinak, türelmesebbnek, toleránsabbnak kellene lenni.

Mind a tűzoltóknak, mind a rendőrségnek az elsődleges feladata az élet és vagyonvédelem. Ha a helyzet indokolta teszi, nem szabad foglalkozni a nem szabályosan parkoló autókkal, menni kell. Ha korlátozó tábla kihelyezésre kerül, a szabályokat be kell tartani illetve, tartatni. A mi célunk nem a büntetés, először csak figyelmeztetünk, azonban ha többször előfordul a szabálytalanság, akkor büntetünk.

Itt szeretném felhívni a lakosok figyelmét, hogy Mónosbél településen az autófeltörések nem gyakoriak, jó a közbiztonság.

**Surányi Józsefné** önkormányzati képviselő,

Én voltam az a képviselő, aki nemmel szavazott. Hisz én is ebben az utcában lakom, szintén érintett vagyok. Megoldást kell találni.

**Gócza Miklós**

Ez már nem az első közmeghallgatás ahol a Petőfi utca a téma. Sajnos nagyon sok személyes, személyeskedő kérdés merül fel. Kérném az elöljáróságot, hogy indítson eljárást az utca kiegyenesítésére, javaslom egy tanulmányi-terv elkészítését, ez után kérjünk kormányzati támogatást. Nézzük meg, hogy az úthálózat bővítésére kaphat-e pénzt a település, hisz tudjuk milyen népszerű településünk az ingatlant vásárolni szándékozók között.

**Varga Sándorné** polgármester

Régi elképzelés volt, hogy a Rózsa és Petőfi utcákat összekössük. Viszont ennek a megvalósításához szükséges földterületek magánkézben vannak a 90-es évek óta. Az akkori jogszabályok nem tették lehetővé az összekötő út megépítését, de újból megvizsgáljuk a lehetőségeket.

**Pallós Endre**

Ne az egész utcára legyen érvényben a tiltás, hanem csak arra a szakaszra ahol nagyon keskeny az utca.

**Varga Sándorné** polgármester

Várakozni tilos tábla kerülne kihelyezésre, nem megállni tilos tábla. Tehát nem két utcával lejjebbről kellene a csomagokat felhozni. A kapu előtt meg lehet állni, ki- be- lehet pakolni.

**Gál Győző** rendőr-főtörzsőrmester

Kérdezni a jelenlévőktől, hogy van-e kérdésük, problémájuk a rendőrség munkájával kapcsolatosan.

**Varga Sándorné** polgármester

Kérdés nincs, csak köszönettel tartozunk a rendőrőrs munkatársainak, nagyon jó az együttműködés a polgárőrség és a rendőrség között. Ez is elősegíti, hogy településünkön nagyon alacsony a bűnesetek száma.

**Antal József** alpolgármester

Az utcában mindenkinek van kapubeállója, udvara. Ha valakihez sokan mennek, a tulajdonosnak kell megoldani a parkoltatást, úgy kell a saját udvarát is kialakítania.

Mivel több kérdés, javaslat nem volt, megköszöni a megjelenteknek a részvételt és a közmeghallgatást bezárja.

k.m.f.

Varga Sándorné Dudásné dr. Géczi Erika

polgármester jegyző